Nariadenie Komisie (ES) č. 1639/2000
z 25. júla 2000,
ktorým sa mení a dopĺňa príloha I k nariadeniu (ES) č. 2636/1999 o oznamovaní informácií o zbere tabaku od roku 2000
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2075/92 z 30. júna 1992 o spoločnej organizácii trhu so surovým tabakom [1], naposledy zmenené a doplnené nariadením (EHS) č. 1336/2000 [2], a najmä na jeho článok 21,
keďže:
(1) Príloha I k nariadeniu Komisie (ES) č. 2636/1999 zo 14. decembra 1999 o oznamovaní informácií o zbere tabaku od roku 2000, ktorým sa zrušuje nariadenie (EHS) č. 1771/93 [3] ustanovuje, že členské štáty oznamujú informácie Komisii najneskôr do 31. júla príslušného roku zberu. Podľa bodu 1.2 uvedenej prílohy obsahujú informácie v zmluvách zahrnuté množstvá tabaku (v tonách) s obsahom vlhkosti uvedeným v prílohe IV k nariadeniu Komisie (ES) č. 2848/98 z 22. decembra 1998, ktorým sa ustanovujú podrobné pravidlá uplatňovania nariadenia Rady (EHS) č. 2075/92 pokiaľ ide o systém prémií, pestovateľské kvóty a špecifickú pomoc pre odbytové organizácie výrobcov v sektore surového tabaku [4], naposledy zmeneného a doplneného nariadením (ES) č. 1249/2000 [5].
(2) Článok 9 ods. 5 nariadenia (ES) č. 2848/98 ustanovuje, že zmluvné strany môžu podľa článku 10 ods. 2 nariadenia (EHS) č. 2075/92 písomnou zmenou a doplnením k pestovateľskej zmluve zvýšiť pôvodne dojednané množstvá. Podľa pravidiel, ktoré platia v súčasnosti v spoločenstve, sa tak môže stať aj po 31. júli roku zberu. Členské štáty by preto mali umožniť doplňovanie požadovaných informácií až do 30. júna roku nasledujúceho po roku zberu, aby sa zohľadnili množstvá surového tabaku podľa zmien a doplnení zmlúv.
(3) Opatrenia ustanovené v tomto nariadení sú v súlade so stanoviskom Riadiaceho výboru pre tabak,
PRIJALA TOTO NARIADENIE:
Článok 1
Príloha k nariadeniu (EHS) č. 2636/1999 sa týmto nahrádza prílohou k tomuto nariadeniu.
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. júla 2000